MSC จับมือ “ม.จุฬาฯ” ปั้นคนดิจิทัลตอบโจทย์ความต้องการประเทศ
MSC ผสานความร่วมมือกับคณะวิศวกรรมศาสตร์ จุฬาลงกรณ์มหาวิทยาลัย ผลิตกำลังคนด้านดิจิทัลตอบโจทย์ความต้องการของประเทศ
MSC ผสานความร่วมมือกับคณะวิศวกรรมศาสตร์ จุฬาลงกรณ์มหาวิทยาลัย ผลิตกำลังคนด้านดิจิทัลตอบโจทย์ความต้องการของประเทศ
28 มี.ค. 2566

บริษัท เมโทรซิสเต็มส์คอร์ปอเรชั่น จำกัด (มหาชน) หรือ MSC โดย นางสำลี นุ่มศรี รองกรรมการผู้จัดการกลุ่มทรัพยากรบุคคล และบริษัทชั้นนำภาคเอกชนจำนวนกว่า 30 บริษัท เข้าร่วมพิธีลงนามความร่วมมือกับ จุฬาลงกรณ์มหาวิทยาลัย โดย ศ. ดร.สุพจน์ เตชวรสินสกุล คณบดี คณะวิศวกรรมศาสตร์ และ ผศ.ดร.อรรถวิทย์ สุดแสง หัวหน้าภาควิชาวิศวกรรมคอมพิวเตอร์ เมื่อวันพุธที่ 8 มีนาคม 2566 ณ ห้องประชุมชั้น 2 อาคารเจริญวิศวกรรม (ตึก 4) คณะวิศวกรรมศาสตร์ จุฬาลงกรณ์มหาวิทยาลัย
ทั้งนี้ MSC ได้ร่วมมือกับหลักสูตรวิศวกรรมศาสตร์บัณฑิต สาขาวิชาวิศวกรรมคอมพิวเตอร์ และเทคโนโลยีดิจิทัล ซึ่งเป็นรากฐานที่จำเป็นอย่างยิ่งต่อการพัฒนาประเทศด้านเทคโนโลยี ปัจจุบันสถานประกอบการต้องการกำลังคนด้านดิจิทัลเป็นจำนวนมาก ที่มีความรู้หลากหลาย สามารถผสมผสานทักษะการทำงาน และเทคโนโลยี ตลอดจนเพิ่มความสามารถในการแข่งขัน
พร้อมก้าวทันกับเทคโนโลยีที่พัฒนาไปอย่างรวดเร็ว และส่งเสริมความร่วมมือเชิงลึก ในการร่วมกันพัฒนากำลังคนทางวิทยาศาสตร์ และเทคโนโลยีในอุตสาหกรรม ระหว่างสถานประกอบการ และสถาบันการศึกษา ที่ส่งผลให้สามารถผลิตบุคลากรทางด้านคอมพิวเตอร์ และเทคโนโลยีดิจิทัล ที่มีความเชียวชาญในการออกแบบ วิเคราะห์ และสร้างโปรแกรมประยุกต์ของระบบซอฟต์แวร์ การวิเคราะห์ข้อมูลระบบคอมพิวเตอร์ และ เครือข่ายคลาวด์ รวมถึงระบบปัญญาประดิษฐ์ (AI) ให้ตรงกับความต้องการของตลาดอุตสาหกรรมในประเทศต่อไป